Dit is die hele punt van jou twintiger-jare. Dit is daar vir foute maak, om die wêreld te verken en om uit te vind wie jy is. Ek meen, jy is nog jonk en die wêreld lê nog oop voor jou deur. Jy kan nog geleenthede vir jouself skep en jou lewe tot die uiterste geniet. Hoekom so stres om alles in plek te kry? Jou twintiger-jare is net sò kort.
Daar word gesê dat Oprah Winfrey op 23 as `n televisie omroeper afgedank is, J.K. Rowling was brand-arm en Walt Disney was bankrot. En kyk nou.
Dit wys ons dat dit nie nodig is om as twintigjariges oor ons lewe te stres nie en hier is hoekom:
Jy weet nog nie wie jy is nie, maar jy is besig om uit te vind
As jy nie weet wie jy as `n persoon is in jou twintigs nie, is dit juis jou kans om uit te vind. Geniet dit net – dit gaan baie vining verby vlieg – so maak die beste daarvan. Gaan kuier, spandeer tyd saam met mense en wees gelukkig.
Dr. Jay Giedd van die Nasionale Instituut van Psigiese Gesondheid sê ook die feit dat die brein ongedeerd bly tydens ons oorgang na volwassenheid is die beste ding wat met ons kan gebeur. Dit laat ons toe om by verskillende omgewings aan te pas en so uit te vind waarmee ons baie goed is. Wetenskap sê dit is okay om nie in die begin van jou volwasse jare alles in plek te hê nie.
Vat kanse! Eendag wil jy nie spyt wees omdat jy nie al die kanse en opwindende geleenthede wat na jou kant gekom het, aangegryp het nie. Moenie later spyt wees nie.
Geniet jou onafhanklikheid
Wanneer jy jou ouer-huis-nessie verlaat is jy op die pad van onafhanklikheid, rekeninge en die beste van alles vryheid. Behalwe dat rekeninge nie die lekkerste ding is nie, is dit mos lekker om nie jou ouers heeldag vir geld te vra nie. Gaan koop sommer wat jy wil. Jy het immers nog nie iemand om voor te sorg nie, so maak soos jy lus kry.
Jy kan nog steeds leer
Noudat jy vir twaalf jaar op skool gesit en geleer het , beteken dit nie jy moet ophou nie. Maak vriende met ander mense en leer van hulle kultuur. Gaan reis en leer die wêreld ken. Leer sommer net van die lewe. Die beste manier om dit te doen is om dit te ervaar.
Jou beroep het nog tyd om te groei
Moenie dink jy gaan uit Universiteit kom en direk in ‘n top-notch kantoor sit met `n stewige salaris elke maand nie. Jy moet onder begin, ongelukkig. Niemand wil onder begin nie, maar gee jou beste al is dit nie jou droomwerk nie. Daag vroeg op en loop heel laaste – jy sal die vrugte daarvan later pluk. Om hard te werk vir dit wat jy wil hê sal die moeite werd wees.
Die lewe is beslis te kort om bang te wees. Moenie bang wees om dinge te doen wat buite jou comfort zone is nie. Jy is nog ver van jou mid-life crisis episodes, so dink aan die nou en vat dit vas, Fluffy!
Laaste maar nie die minste: Jy kan nog jou hangovers hanteer
Het jy al gesien hoe ouer mense sukkel om na `n partytjie te herstel? Jy, inteendeel, kan die volgende dag sommer weer begin kuier. Dit gaan nie vir-altyd hou nie my vriend. Make it count!
Wat dink jy is die beste ding van `n mens se twintigs?
Tags: self actualisationyoung adult